
	Argumentai:
  
Atsižvelgiant į tai, kad gyvenimo kokybė ypač priklauso nuo gyvenamojoje aplinkoje jaučiamų kvapų ir į tai, kad ministrams nustatyta pernelyg didelė galia numatyti kokio masto kvapai galėtų būti gyvenamojoje aplinkoje, siūloma numatyti, maksimalų Europinių kvapo vienetų dydį, kuris negalėtų būti viršijamas gyvenamosios paskirties pastatų (namų), viešbučių, mokslo, poilsio, gydymo paskirties pastatų, su apgyvendinimu susijusių specialiosios paskirties pastatų, rekreacijai skirtų objektų aplinkoje. Siūloma nustatyti maksimalią ribą 5 Europinius kvapo vienetus – t.y. tą ribą, kuri pagal 2019 m. rugpjūčio 1 d. Sveikatos apsaugos ministro įsakymą turėjo įsigalioti nuo 2024 m. sausio 1 d., bet jo įsigaliojimas buvo atidėtas dvejiems metams – iki 2026 m. sausio 1 d. 
 
Pasiūlymas:

Pakeisti projekto 4 straipsnio 1 dalį ir išdėstyti jį taip:

„1. Pakeisti 51 straipsnio 3 dalį ir ją išdėstyti taip:
„3. Nustatant sanitarinės apsaugos zonos dydį, vadovaujamasi kriterijumi, kad ūkinės veiklos išmetamų (išleidžiamų, paskleidžiamų) aplinkos oro teršalų, kvapų, triukšmo ir kitų fizikinių veiksnių sukeliama žmogaus sveikatai kenksminga aplinkos tarša už sanitarinės apsaugos zonų ribų neturi viršyti aplinkos ministro ir sveikatos apsaugos ministro nustatytų aplinkos oro teršalų ir sveikatos apsaugos ministro nustatytų kvapų, triukšmo ir kitų fizikinių veiksnių ribinių užterštumo (ar kitokių) verčių, nustatytų gyvenamosios paskirties pastatų (namų), viešbučių, mokslo, poilsio, gydymo paskirties pastatų, su apgyvendinimu susijusių specialiosios paskirties pastatų, rekreacijai skirtų objektų aplinkai. Sveikatos apsaugos ministras nustato didžiausią leidžiamą kvapo koncentracijos ribinę vertę gyvenamosios aplinkos ore, kuri neviršija 5 europinių kvapo vienetų “.“

